Diari Oficial de la Generalitat Valenciana


Sumari del DOGV 5706, del 19-02-2008 (2008/1560)

RESOLUCIÓ de 4 de febrer de 2008, de la Universitat Politècnica de València, per la qual es convoca procés específic de promoció interna per a l'accés al grup A, subgrup A1, sector d'administració especial, tècnic superior de laboratori, segons l'aplicació de la disposició addicional quarta del Decret 33/1999, de 9 de març, del Govern Valencià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5706

Data del DOGV
:   19-02-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/1560


Data del document
:   04-02-2008

Organisme emissor
:   Universitat Politècnica de València

Tipus de document
:   Resolució

Anàlisi jurídica

 Descriptors 

:   * universitat
    * personal d'investigació
    * concurs administratiu

RESOLUCIÓ de 4 de febrer de 2008, de la Universitat Politècnica de València, per la qual es convoca procés específic de promoció interna per a l'accés al grup A, subgrup A1, sector d'administració especial, tècnic superior de laboratori, segons l'aplicació de la disposició addicional quarta del Decret 33/1999, de 9 de març, del Govern Valencià. [2008/1560]  
Amb la finalitat d'atendre les necessitats de personal en aquesta administració pública encarregada del servei públic de l'educació superior, aquest Rectorat, de conformitat amb que disposa l'article 75 de la Llei orgànica 6/2001, de 21 de desembre, d'universitats; la Llei 7/2007, de 12 d'abril, de l'estatut bàsic de l'empleat públic; el Text refós de la llei de la funció pública valenciana, i el Decret 33/1999, de 9 de març, del govern valencià, acorda convocar proves d'accés al grup A, subgrup A1, sector d'administració especial, tècnic superior de laboratori de la Universitat Politècnica de València, d'acord amb les bases següents:  
1. Objecte de la convocatòria  
1.1. Aquesta convocatòria té per objecte la selecció de personal per a cobrir llocs del grup A, subgrup A1, sector d'administració especial, tècnic superior de laboratori de la Universitat Politècnica de València, pel torn de promoció interna, en aplicació de la disposició addicional quarta del Decret 33/1999, de 9 de març.  
1.2. La realització d'aquestes proves selectives s'ajustarà al que preveu el Text Refós de la Llei de la Funció Pública Valenciana i la normativa que el desenvolupa.  
2. Condicions generals dels aspirants  
2.1. Per a l'admissió a aquestes proves selectives, els aspirants hauran de reunir els requisits següents:  
a) Els aspirants que concórreguen a aquestes proves selectives hauran de ser personal funcionari de carrera de la Universitat Politècnica de València, del grup A, subgrup A2, sector d'administració especial, i haver-hi prestat serveis efectius durant almenys dos anys com a funcionari de carrera en la categoria de tècnic mitjà de laboratori en el grup A, subgrup A2, i complir els requisits següents:  
1. Trobar-se exercint el lloc amb destinació definitiva.  
2. Que el lloc de treball ocupat es trobe classificat en la relació als llocs de treball d'aquesta Universitat Politècnica per a ser proveït pel grup de titulació A, subgrups A1/A2, sector d'administració especial, denominació del lloc tècnic mitjà de laboratori.  
b) Estar en possessió del títol de doctorat, llicenciatura, títol d'enginyeria, d'arquitectura, o complides les condicions per a obtindre-ho en la data en què acabe el termini de presentació d'instàncies. En el cas de titulacions obtingudes a l'estranger caldrà d'estar en possessió de la credencial que acredite la seua homologació o de la credencial de reconeixement per a l'exercici de les professions considerades regulades en virtut del Reial Decret 1.665/1991, de 25 d'octubre.  
2.2. Les condicions per a l'admissió a les proves, s'hauran de reunir en el moment de finalització del termini de presentació de sol·licituds i mantenir-se durant tot el procés selectiu, fins al moment de la presa de possessió.  
3. Sol·licituds  
3.1. Qui desitge prendre part en aquestes proves selectives, ho haurà de fer constar en la sol·licitud segons el model que serà facilitat gratuïtament en el Registre General (edifici del Rectorat) o en l'Àrea d'Informació de la Universitat Politècnica de València, sitis al camí de Vera, s/n, de València; en el Registre de l'Escola Politècnica d'Alcoi, sítia a la plaça de Ferrándiz i Carbonell, s/n, d'Alcoi; en el Registre de l'Escola Politècnica de Gandia, sítia a la carretera de Nazaret-Oliva, s/n, del Grau de Gandia, i en la pàgina web del Servei de Recursos Humans, l'adreça electrònica de la qual és http://www.upv.és/rrhh/ (personal d'administració i serveis).  
3.2. Les sol·licituds es dirigiran al rector de la Universitat Politècnica de València, camí de Vera, s/n, CP 46664, València, en el termini de vint dies hàbils comptadors a partir de l'endemà de la publicació d'aquesta convocatòria en el DOCV.  
3.3. La presentació de sol·licituds es podrà efectuar en el Registre General de la Universitat Politècnica de València, camí de Vera, s/n, CP 46775, València, edifici del Rectorat; en el Registre de l'Escola Politècnica Superior d'Alcoi, plaça de Ferrándiz i Carbonell, s/n, Alcoi; en el Registre de l'Escola Politècnica Superior de Gandia, carretera de Nazaret-Oliva, s/n, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat segons la Llei 4/1999, de 13 de gener.  
En el cas que s'optara per presentar la sol·licitud davant una oficina de correus, es farà en sobre obert, perquè la instància figure datada i segellada pel funcionari de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.  
Les sol·licituds subscrites a l'estranger es podran cursar, en el termini expressat en la base 3.2, a través de les representacions diplomàtiques o consulars espanyoles corresponents, les quals les trametran seguidament a l'organisme competent. La persona interessada adjuntarà a l'esmentada sol·licitud el comprovant bancari d'haver satisfet els drets d'examen.  
3.4. Els drets d'examen seran de 26,28 €, que s'ingressaran en el compte corrent número 2077 0724 68 9556289907 -Taxes-, de la Caixa d'Estalvis de València, Castelló i Alacant (Bancaixa), a la urbana 724, situada a la Universitat Politècnica de València, camí de Vera, s/n, CP 46030, València. El justificant del pagament dels drets d'examen es realitzarà amb la impressió del segell, en la sol·licitud, de l'entitat esmentada. En cap cas la mera presentació i el pagament comportarà la substitució del tràmit de presentació de la sol·licitud, en temps i forma, davant l'òrgan expressat en la base 3.2.  
3.5. Queden exemptes del pagament de la taxa d'examen:  
3.5.1. Les persones amb un grau de minusvalidesa igual o superior al 33%, que han d'acompanyar la sol·licitud amb un certificat acreditatiu d'aquesta condició.  
3.5.2. Les persones que figuren com a demandants d'ocupació durant el termini, almenys, d'un mes anterior a la data de la convocatòria. Són requisits per al gaudi de l'exempció que, en el termini de què es tracte, no hagen rebutjat cap oferta d'ocupació adequada, ni s'hagen negat a participar, excepte causa justificada, en accions de promoció, formació o reconversió professionals, i que, així mateix, no tinguen rendes superiors, en còmput mensual, al salari mínim interprofessional.  
La certificació relativa a la condició de demandant d'ocupació, amb els requisits assenyalats, se sol·licita a l'oficina dels serveis públics d'ocupació. Quant a l'acreditació de les rendes, es realitza mitjançant una declaració jurada o promesa escrita del sol·licitant. Ambdós documents han d'adjuntar-se a la sol·licitud.  
3.6. La falta de justificació del pagament dels drets d'examen o de trobar-se exempt determina l'exclusió de l'aspirant.  
3.7. En cap cas la presentació i el pagament a les oficines a què es fa referència suposa la substitució del tràmit de presentació de la sol·licitud, dins del termini i en la forma escaient.  
4. Admissió d'aspirants  
4.1. Finalitzat el termini de presentació de sol·licituds, el rector dictarà una resolució, que es publicarà en el DOCV, que contindrà la relació provisional d'admesos i exclosos a la realització de les proves, així com els nomenaments dels membres que componen el tribunal de selecció.  
4.2. Els aspirants podran, en el cas d'error o exclusió, esmenar els defectes en què hagen incorregut en la sol·licitud o realitzar les reclamacions que consideren convenients, en el termini de deu dies hàbils comptadors a partir de l'endemà de la publicació de la relació provisional d'admesos i exclosos en el DOCV.  
4.3. En tot cas, a fi d'evitar errors i, en el supòsit de produir-se'n, possibilitar l'esmena en temps i forma, els aspirants comprovaran fefaentment no sols que no figuren en la relació provisional d'exclosos sinó, a més, que els noms i les dades consten correctament en les relacions d'admesos pertinents.  
4.4. Transcorregut el termini de deu dies hàbils, esmenats els defectes, si escau, i vistes les reclamacions que corresponguen, es dictarà una resolució que contindrà la relació definitiva d'admesos i exclosos, i, almenys amb una antelació de quinze dies hàbils, la data, el lloc i l'hora de realització i començament dels exercicis, que es publicarà en el DOCV. Si és procedent, es publicarà també l'ordre d'actuació dels aspirants segons el que disposa la base 7.2.  
4.5. Els errors de fet que pogueren advertir-se, es podran esmenar en qualsevol moment, d'ofici o a petició de la persona interessada.  
5. Proves selectives  
5.1. El procediment de selecció constarà de dos exercicis obligatoris i eliminatoris:  
5.1.1. Primer exercici.   
Es realitzarà per escrit i versarà sobre els coneixements que s'especifiquen en el temari de l'annex I de la present convocatòria.  
Aquest exercici es configurarà en forma de qüestionari tipus test amb quatre alternatives de resposta, de les quals només una és correcta.  
La duració d'aquest exercici serà fixada pel tribunal amb la suficient antelació.  
5.1.2. Segon exercici.   
Consistirà en una prova pràctica sobre el temari especificat en l'annex I i les funcions a desenvolupar en el lloc de treball.  
La duració d'aquest exercici serà fixada pel tribunal amb la suficient antelació.  
5.2. En tots els exercicis, el tribunal adoptarà les mesures necessàries per a garantir-ne l'anonimat en la valoració. S'anul·laran tots aquells que continguen alguna marca que poguera identificar-ne l'autor.  
6. Qualificació dels exercicis  
6.1. El primer exercici es qualificarà de 0 a 10 punts. Caldrà obtenir una qualificació igual o superior a 5 punts per a ser declarat apte.  
6.2. El segon exercici es puntuarà de 0 a 10 punts. Caldrà obtenir una qualificació igual o superior a 5 punts per a ser declarat apte. Els criteris de correcció es faran públics amb anterioritat a la realització dels exercicis.  
6.3. Els aspirants que hagen resultat aptes en els dos exercicis conformaran la relació d'aspirants aprovats.   
6.4. Resoltes les possibles al·legacions i esmenes, el tribunal dictarà una resolució que fixarà la relació definitiva d'aspirants aprovats.  
7. Desenvolupament de les proves selectives  
7.1. Els exercicis tindran lloc a la ciutat de València.  
El primer exercici es realitzarà al lloc, la data i l'hora que s'establisca en la resolució per la qual s'aprova i es publica en el Diari Oficial de la Comunitat Valenciana la llista definitiva d'admesos i exclosos de les proves objecte d'aquesta convocatòria, amb una antelació no inferior a quinze dies hàbils.  
7.2. Els aspirants seran convocats per a cada exercici en crida única. Els membres del tribunal qualificador i el personal col·laborador no permetran l'accés a la sala on es realitze l'exercici d'aquelles persones que hi compareguen una vegada conclosa la crida dels aspirants convocats.  
Cas de realitzar-se l'exercici en diverses sessions, l'ordre d'intervenció dels aspirants començarà per la lletra U, seguint l'ordre alfabètic de cognoms segons la Resolució de 4 de maig de 2007 de la conselleria de Justícia, Interior i Administracions Públiques (DOCV número 5.511, de 14 de maig de 2007).  
Els aspirants hauran d'acreditar-ne la personalitat mitjançant la presentació del DNI o del resguard amb fotografia, del passaport o del permís de conduir, sense que amb aquest efecte siguen vàlides les fotocòpies compulsades d'aquests documents; així com de l'exemplar per a l'interessat de la sol·licitud d'admissió a les proves.  
7.3. Començades les proves, l'anunci de la realització de la resta d'exercicis el farà públic el tribunal al local en què s'haja realitzat l'anterior; en el tauler d'anuncis del Servei de Recursos Humans, a l'edifici del Rectorat, i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (personal d'administració i serveis), amb una antelació mínima de 48 hores.  
Els aspirants perdran el seu dret quan es personen als llocs de realització quan ja s'hagen iniciat les proves, o per no assistir-hi, encara que es dega a causes justificades.   
8. Publicitat de les llistes  
El tribunal elevarà al rector les llistes definitives dels aspirants que hagen superat les proves, per a la inserció en el DOCV.  
9. Coneixements de valencià  
9.1. L'acreditació dels coneixements de valencià pels aspirants que hagen superat les proves selectives, que disposa l'article 9.4 del Text Refós de la Llei de la Funció Pública Valenciana, es podrà realitzar mitjançant la presentació d'algun dels documents següents:  
a) Títol de batxiller o equivalent cursat a la Comunitat Valenciana, amb superació de les assignatures de valencià.  
b) Títol de l'Escola Oficial d'Idiomes corresponent al tercer curs de coneixements de valencià.  
c) Certificat de nivell Mitjà de la Junta Qualificadora de Coneixements de Valencià.  
d) Certificat de grau mitjà de Coneixements del Valencià expedit u homologat pel Gabinet de Normalització Lingüística de la Universitat Politècnica de València.  
9.2. Qui no puga acreditar aquests coneixements, conforme al que estableix el punt anterior, haurà de realitzar el curs específic de valencià a què es refereix l'article 9.4 del Text Refós de la Llei de la Funció Pública Valenciana.  
10. Presentació de documents  
10.1. En el termini de 20 dies hàbils, comptadors des de l'endemà de la publicació en el DOCV de les relacions definitives d'aprovats, els aspirants proposats hauran de presentar al Servei de Recursos Humans d'aquesta Universitat, a través del Registre General de la Universitat Politècnica de València; al Registre de l'Escola Politècnica Superior d'Alcoi, situada en la plaça Ferrándiz i Carbonell, s/n, d'Alcoi; al Registre de l'Escola Politècnica Superior de Gandia, situat en la carretera Nazaret-Oliva, s/n, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener, la documentació següent:  
a) Llevat que conste en l'expedient personal, fotocòpia compulsada del títol acadèmic exigible segons aquesta convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger, haurà d'adjuntar-se la credencial que acredite l'homologació.  
b) Els aspirants discapacitats hauran de presentar certificat de la conselleria de Benestar Social o dels òrgans competents d'altres administracions públiques que acredite discapacitat igual o superior al 33%, així com la seua capacitat per a exercir les funcions que corresponguen a les vacants oferides.  
c) Certificat mèdic acreditatiu de tenir la capacitat física i psíquica necessària per a l'exercici de les funcions dels llocs de treball oferits. Amb aquest efecte, els reconeixements es realitzen a través del Servei Integrat de Prevenció i Salut Laboral de la Universitat Politècnica de València, a fi de que aquest realitze el pertinent reconeixement mèdic i expedisca el certificat mèdic que pertoque.  
10.2. Els aspirants seleccionats que, dins del termini establit en el punt anterior i tret de casos de força major, no presenten la documentació acreditativa es deduirà que no tenen algun dels requisits exigits i no podran ser nomenats funcionaris de carrera, sense perjudici de la responsabilitat en què puguen haver incorregut per falsedat en les sol·licituds de participació.   
11. Nomenament de funcionaris  
Conclòs el procés selectiu i transcorregut el termini de presentació de la documentació, els qui l'hagen superat es nomenaran funcionaris de carrera del grup A, subgrup A1, sector d'administració especial, subgrup A1 d'aquesta Universitat Politècnica mitjançant resolució que es publicarà en el DOCV, i quedaran adscrits com a funcionaris d'aquest grup als llocs que ocupaven amb caràcter definitiu, amb la categoria tècnic superior de laboratori.  
12. Informació respecte de les dades recollides  
12.1. Les dades subministrades per les persones interessades queden incorporades a un fitxer automatitzat que constitueix la base de dades de personal o la base de dades de borsa de treball, de conformitat amb la Llei orgànica 15/1999, de 13 de desembre, de protecció de dades de caràcter personal (LOPD).  
12.2. El fitxer queda sota la responsabilitat del Rectorat de la Universitat Politècnica de València, al camí de Vera, s/n, DP 46393, de València.  
12.3. La informació obtinguda es processa exclusivament per a la gestió de personal.  
12.4. Les dades de caràcter personal es tracten amb el grau de protecció que estableix el Reial decret 994/1999, d'11 de juny, en el qual s'estableixen les mesures de seguretat dels fitxers automatitzats que contenen dades de caràcter personal, i s'adopten les mesures de seguretat necessàries per a garantir la confidencialitat i la integritat de la informació.  
12.5. Les persones interessades poden exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat Politècnica de València, siti al camí de Vera, s/n, DP 46040, de València.  
13. Tribunal  
13.1. El tribunal qualificador d'aquestes proves selectives serà nomenat pel rector en la resolució que faça pública la relació provisional d'admesos i exclosos, amb una antelació mínima d'un mes a la data de l'inici de les proves, i estarà compost per:  
- President/presidenta: un vicerector/una vicerectora de la Universitat Politècnica de València o persona en qui delegue.  
- Quatre vocals, designats pel rector de la Universitat Politècnica de València, personal funcionari de carrera.  
- Un secretari/una secretària, personal funcionari de carrera de la Universitat Politècnica de València, que actuarà amb veu però sense vot.  
Així mateix, es designarà un tribunal suplent amb la mateixa composició.  
13.2. El tribunal, per a la realització de les proves, podrà designar el personal col·laborador, ajudant i assessor especialista que considere oportú.  
13.3. Els membres del tribunal, així com el personal col·laborador, ajudant i assessor especialista, se n'hauran d'abstenir i podran ser recusats per les persones interessades quan hi concórreguen circumstàncies de les previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, s'haurà d'abstenir qui haguera realitzat tasques de preparació d'aspirants en els cinc anys anteriors a la publicació d'aquesta convocatòria.  
Tots els membres del tribunal hauran de reunir els requisits establits en l'article 13-4 del Text Refós de la Llei de la Funció Pública Valenciana i, almenys, la meitat més un d'aquests haurà de tenir una titulació corresponent a la mateixa àrea de coneixements l'exigida per a l'ingrés.  
13.4. El tribunal, així com el personal col·laborador, ajudant i el personal especialista, podrà exigir dels aspirants, en qualsevol moment, que acrediten la identitat de conformitat amb el que preveu la base 7.2.  
13.5. A l'efecte de comunicacions i de qualsevol altra incidència el tribunal tindrà la seu a la Universitat Politècnica de València, camí de Vera, s/n, CP 46987, València.  
13.6. El tribunal tindrà la categoria assenyalada en el Decret 24/1997, d'11 de febrer, del Consell de la Generalitat Valenciana, sobre indemnitzacions per raó del servei i gratificacions per serveis, tenint en compte el que estableix l'article 3 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.  
El tribunal tindrà la consideració d'òrgan col·legiat de l'administració i, en aquest sentit, estarà sotmés a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
14. Recursos  
14.1. Contra aquesta convocatòria i les seues bases, que són definitives en la via administrativa, les persones interessades podran interposar recurs contenciós administratiu en el termini de dos mesos comptadors a partir de l'endemà de la publicació en el DOCV, davant dels òrgans jurisdiccionals contenciosos administratius de la Comunitat Valenciana, de conformitat amb el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, així com els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Potestativament, podran interposar recurs de reposició, en el termini d'un mes, davant del rector, de conformitat amb els articles 116 i 117 de l'esmentada Llei 30/1992, segons la redacció modificada per la Llei 4/1999.  
14.2. Contra els actes del tribunal, es podrà interposar recurs d'alçada davant del rector d'aquesta Universitat en el termini d'un mes, a partir de l'endemà de la publicació de la corresponent resolució del tribunal.  
València, 4 de febrer de 2008.- El rector de la Universitat Politècnica de València: Juan Juliá Igual.  
ANNEX I  
Codi del lloc: PF531  
Denominació del lloc: tècnic superior de laboratori  
Unitat: Dep. de Construccions Arquitectòniques  
Centre: ETS d'Arquitectura  
Catalogació: A1/A2 22 E026  
Funcions del lloc:  
Funcions generals:  
- Supervisar, dirigir i realitzar, si escau, les operacions necessàries per al funcionament correcte del laboratori/taller de conformitat amb les necessitats docents i investigadores.  
- Responsabilitat sobre el personal de laboratori de menor qualificació.  
- Maneig de PC a nivell d'usuari.  
- Supervisar, dirigir i realitzar, si escau, la preparació, el muntatge i el manteniment de les pràctiques de laboratori, d'acord amb les especificacions del professorat responsable d'aquestes.  
- Col·laboració i suport tècnic al professorat en el desenvolupament de les classes pràctiques i treballs d'investigació, d'acord amb les especificacions del professorat responsable d'aquestes.  
- Maneig, utilització i manteniment dels equips, instruments i material de laboratori, així com supervisió de l'adquisició d'aquest.  
- Realització de tots els treballs tècnics per als quals el capacite el nivell de coneixements exigits.  
- Maneig i instal·lació de paquets informàtics a nivell d'usuaris.  
- Gestionar l'inventari dels laboratoris.  
- Gestió i vigilància del compliment de les normes de seguretat i salut, emanades pels òrgans tècnics competents.  
- Gestió de residus en l'àmbit del lloc de treball.  
- Suport als professors i alumnes de projecte de fi de carrera en l'ús de les instal·lacions dels laboratoris.  
- I totes les funcions inherents al lloc de treball d'acord amb la categoria professional.  
Funcions específiques:   
- Supervisió del calibratge i del control dels equips del laboratori.  
- Supervisió, organització i desenvolupament dels assajos i mètodes d'anàlisi realitzades al laboratori.  
- Coordinació del desenvolupament d'assajos i mètodes d'anàlisis en col·laboració amb el professorat i la resta de personal tècnic.  
- Coordinació i supervisió de la recepció, de la instal·lació i de la posada en marxa dels equips de nova adquisició.  
- Control i desenvolupament dels assajos i determinacions analítiques realitzats des de la seua responsabilitat.  
- Supervisió i coordinació de la utilització dels mitjans i instal·lacions del laboratori i de l'organització horària d'aquests.  
- Coneixement del programari i dels mitjans informàtics de suport a les pràctiques docents.  
- Supervisió i coordinació de la utilització de cambres climàtiques i d'envelliment accelerat.  
- Supervisió i coordinació de la utilització de màquines d'assajos: premsa universal, de compressió, tracció...  
- Supervisió del desenvolupament d'assajos no destructius de materials de construcció.  
- Participació, amb el professorat, en pràctiques docents d'assajos de materials de construcció.  
Temari  
Tema 1: La Llei orgànica d'universitats.  
Tema 2: Els Estatuts de la Universitat Politècnica de València: règim jurídic (títol preliminar: capítols I i II). Estructura de la Universitat (títol primer). Del govern de la Universitat (títol segon).  
Tema 3: La Llei 7/2007, de 12 d'abril, de l'Estatut Bàsic de l'Empleat Públic.   
Tema 4: Llei orgànica 15/1999, de 13 de desembre, de protecció de dades de caràcter personal.  
Tema 5: La Llei de prevenció de riscos laborals: objecte, àmbit d'aplicació i definicions. Drets i obligacions. Serveis de prevenció. Consulta i participació dels treballadors. Responsabilitats i sancions.  
Tema 6: Manual de drets i obligacions del personal de la Universitat Politècnica de València en matèria de seguretat i salut en el treball.  
Tema 7: El procés d'implantació del sistema de gestió ambiental a la Universitat Politècnica de València.  
Tema 8: Gestió dels residus no perillosos a la Universitat Politècnica de València. Normativa aplicable.  
Tema 9: Gestió dels residus perillosos a la Universitat Politècnica de València. Normativa aplicable.  
Tema 10: Aigües residuals. Problemàtica específica de la Universitat Politècnica de València. Normativa aplicable.  
Tema 11: L'entorn de treball de Windows. Connexió a la xarxa UPVNET. Internet. Navegació. Recerques d'informació. La pàgina web de l'UPV. La intranet. El correu electrònic. Webmail.  
Tema 12: La seguretat en els equips informàtics personals. Les regles bàsiques de la navegació i correu segurs. Antivirus i tallafocs.   
Tema 13: Generació de documents bàsics amb Word. Edició i impressió. Formats. Ortografia i gramàtica. Disseny de pàgines. Taules. Estils. Imatges i gràfics.  
Tema 14: Càlculs elementals en Excel. Generació, edició i impressió de fulls. Operacions bàsiques. Funcions. Gràfics. Generació i edició de diapositives i presentacions amb Powerpoint.  
Coneixement dels equips, aparells i materials generals de laboratori.  
Tema 15: Assecatge de mostres. Estufes d'assecatge, plaques calefactores analògiques i digitals, forns microones. Aparells de fosa.  
Tema 16: Calcinació de mostres: forns de mufla.  
Tema 17: Balances. Balances analítiques, peces de calibratge, balances mecàniques.   
Tema 18: Bàscules. Bàscules de plataforma.  
Tema 19: Productes químics: magatzem i conservació. Flascons de reactius.  
Tema 20: Instrumental de vidre i porcellana (I): provetes, matrassos cònics, matrassos Erlenmeyer, matrassos volumètrics, picnòmetres, volumenòmetres, vasos de precipitats, degotadors, flascons de pesada.  
Tema 21: Instrumental de vidre i porcellana (II): dessecadors, pipetes, buretes, embuts, morters, plats d'evaporació, gresols...  
Tema 22: Calefacció de mostres: encenedor de Bunsen, teles metàl·liques, reixetes, maneguets i abraçadores, tenalles, banys maria, escalfador d'immersió.  
Tema 23: Instrumental de mesura (I): potenciòmetres, transductors de pressió, calibres, micròmetres, regles i cintes mètriques, cronòmetres, mesuradors de pH.   
Tema 24: Instrumental de mesura (II): termòmetres, higròmetres, termohigròmetres.  
Tema 25: Altres aparells: bombes aspiradores, compressors, destil·ladors, desionitzadors.  
Coneixement dels equips, aparells i material de laboratori de construcció.  
Tema 26: Equips de laboratori per a l'estudi mecànic de les roques: màquina per a extracció de testimonis, talladora, escairadora. Rugosímetres, aparell d'índex de càrrega puntual, martell de Schmidt, aparell de resistència al desgast.  
Tema 27: Aparells per a la determinació de les propietats generals i geomètriques dels àrids: assaig de l'equivalent d'arena, índex de forma, blau de metilè, índex d'agulles i de llenques, resistència al desgast, a la fragmentació, a l'abrasió.  
Tema 28: Tamisatge de mostres: tamisos de xapa perforada, tamisos ASTM. Garbells: tipus i fonaments científics i tècnics en què es basa el seu funcionament. Esquarteradores.  
Tema 29: Aparells per a la determinació de les propietats mecàniques i físiques dels àrids. Aparells per a determinació de densitats, absorció, humitat, coeficient de pedra polida, congelació-descongelació. Duresa.   
Tema 30: Balança hidrostàtica. Principis i fonaments científics i tècnics en què es basa el seu funcionament.  
Tema 31: Instrumental per a la determinació de les propietats químiques d'àrids. Valoradors de clorur, contingut en carbonats, reactivitat. Trituradores i polvoritzadores.  
Tema 32: Equips per a la determinació de propietats físiques de ciments, calç, guixos i morters: mostrejadors, aparells per a la determinació de densitat, contracció hidràulica, estabilitat (expansió), solidesa (Pat test), finura, contingut en aire, retenció d'aigua, calor d'hidratació, temps d'enduriment, consistència, fluïdesa.  
Tema 33: Aparells i equips per a determinació de resistència de ciments, calç, guixos i morters: pastada, preparació de provetes, compactació, curació. Maquinària d'assajos: compressió, flexió, flexotracció.  
Tema 34: Equips per a la determinació de propietats químiques de ciments, calç, guixos i morters: calcinació, cendres, alcalinitat...  
Tema 35: Equips per a assajos mecànics de metalls: màquines d'assaig electromecàniques per a tracció, compressió, flexió i cisallament. Extensòmetres. Accessoris per a la preparació de les mostres. Assajos de resiliència. Doblegament.  
Tema 36: Equips per a assajos mecànics de formigó: maquinària i equips per a assajos de compressió.   
Tema 37: Equips per a preparació de provetes de formigó: formigoneres, motles, compactadores, vibradores, curació, escairadores, polidores, talladores. Equips per a extracció de mostres. Màquines d'assaig a compressió, flexió i transversals.  
Tema 38: Aparells per a assajos de formigó fresc: equips per a presa de mostres, assajos de treballabilitat i consistència, compactabilitat, assaig Vebé, taula de sacsejades, temps d'enduriment, densitat, contingut en aire.  
Tema 39: Aparells per a assajos de formigó endurit. Carbonatació, clorurs, potencial, permeabilitat, penetració, humitat superficial, escleròmetres, resistència a la penetració.  
Tema 40: Equips per a assajos de fusta. Tracció, compressió axial, transversal, humitat, densitat.  
Tema 41: Equips per a assajos de materials ceràmics. Compressió, absorció, eflorescències, humitat, densitat...  
Tema 42: Instrumental de mesura: cèl·lules de càrrega, aparells de calibratge, sistemes d'adquisició de dades, galgues extensomètriques, anells de mesurament de càrrega.  
Tema 43: Equips per a assajos d'envelliment accelerat: cambres de corrosió. Cambra Kesternich.  
Tema 44: Equips per a assajos d'envelliment accelerat: cambres climàtiques.  
Tema 45: Equips per a assajos d'envelliment accelerat: cambres de boira salina.  
Tema 46: Equips per a assajos no destructius: ultrasons.  
Coneixements cientificotècnics i de la normativa europea i internacional aplicable als assajos de materials de construcció. Metodologia, expressió i valoració de resultats obtinguts en:   
Tema 47: Assajos de materials petris naturals.  
Tema 48: Assajos de materials metàl·lics.  
Tema 49: Assajos de materials conglomerants i aglomerants.  
Tema 50: Assajos de materials ceràmics.  
Tema 51: Assajos de vidres.  
Tema 52: Assajos de fustes.  
Tema 53: Assajos de plàstics.  
Tema 54: Assajos de pintures.  
Coneixements cientificotècnics i de la normativa europea i internacional aplicable als assajos d'envelliment accelerat.  
Tema 55: Assajos amb cambra climàtica. (Temperatura i humitat relativa).  
Tema 56: Assajos amb cambra climàtica. (Radiació UV, temperatura i humitat relativa).  
Tema 57: Assajos amb cambra de boira salina.  
Tema 58: Assajos amb cambra de corrosió Kesternich.  
Coneixement de la preparació de pràctiques docents.  
Tema 59: Pràctiques docents de reconeixement de materials petris naturals.  
Tema 60: Pràctiques docents de reconeixement de materials metàl·lics.  
Tema 61: Pràctiques docents de reconeixement de materials conglomerants i aglomerants.  
Tema 62: Pràctiques docents de reconeixement de materials ceràmics.  
Tema 63: Pràctiques docents de reconeixement de vidres.  
Tema 64: Pràctiques docents de reconeixement de fustes.  
Tema 65: Pràctiques docents de reconeixement de plàstics.  
Tema 66: Pràctiques docents de reconeixement de pintures.  
Tema 67: Pràctiques docents de determinació de propietats físiques de materials de construcció. (Densitat, compacitat, gelivitat)  
Tema 68: Pràctiques docents de determinació de propietats geomètriques i ponderals de les barres d'acer.  
Tema 69: Pràctiques docents d'assaig de tracció de barres d'acer.  
Tema 70: Pràctiques docents d'assaig de compressió axial i transversal de fustes.  
Coneixements d'informàtica, recerca bibliogràfica en bases de dades d'articles de divulgació científica i navegació en xarxes.  
Tema 71: Tractament d'imatge. Adobe Photoshop.  
Tema 72: Extracció d'informació de bases de dades d'articles de divulgació científica.  
Coneixements de seguretat i prevenció de riscos laborals als laboratoris.  
Tema 73: Organització preventiva dels departaments de la Universitat Politècnica de València   
Tema 74: Seguretat en pràctiques de laboratori.  
Tema 75: Seguretat en laboratoris: risc d'origen químic, mecànic i elèctric.